I september 1958 ble ei båtrute satt i drift mellom Fredvang, Finnbyen og Sund. Ruta ble forlenget til Reine og Sørvågen i Moskenes i 1959. Djupfjordbrua og veien mellom Reine og Å ble åpnet samme år, og båtruta ble forkortet til Reine. Veien mellom Ramberg og Mølnarodden, inkludert Kåkern bru mellom Flakstadøya og Moskenesøya, ble åpnet høsten 1961, og da ble båtruta forkortet til Mølnarodden–Reine. Båtruta ble nedlagt i 1963 da veien mellom Mølnarodden og Hamnøy og fergeforbindelsen mellom Hamnøy og Reine ble åpnet. 1. august samme år åpnet kong Olav V Lofotveien mellom Fiskebøl og Å. I mars 1981 åpnet Reinebruene og avløste ferga.